7.2.2023
EL
Επίσημη Εφημερίδα της Ευρωπαϊκής Ένωσης
C 47/133 Τετάρτη 6 Ιουλίου 2022
ΙΓ.
λαμβάνοντας υπόψη ότι η πολυμέρεια χρειάζεται ταχεία αναζωογόνηση προκειμένου να αντιμετωπιστεί αυτή η πολυδιάστατη και πολύπλευρη κρίση· λαμβάνοντας υπόψη ότι οι απειλές στην ειρήνη και την ασφάλεια, στις θεμελιώδεις ελευθερίες και τη δημοκρατία, η κλιματική αλλαγή, η απώλεια της βιοποικιλότητας, η υποβάθμιση του περιβάλλοντος, η διαχείριση κινδύνου καταστροφών, οι προκλήσεις για την παγκόσμια δημόσια υγεία, ο αυξανόμενος προστατευτισμός, η παραπληροφόρηση, η εξωτερικές παρεμβάσεις, η ισότητα των φύλων, η βιώσιμη ανάπτυξη και η εμβάθυνση της φτώχειας και των ανισοτήτων σε παγκόσμιο επίπεδο αποτελούν ορισμένες από τις πιεστικές προκλήσεις που αντιμετωπίζει σήμερα ο κόσμος· λαμβάνοντας υπόψη ότι η διεθνής κοινότητα θα είναι σε θέση να βρει διαρκείς και βιώσιμες απαντήσεις στις παρούσες και τις μελλοντικές προκλήσεις μόνο μέσω μιας ενισχυμένης πολυμερούς τάξης και πολιτικής ηγεσίας·
ΙΔ. λαμβάνοντας υπόψη ότι, προκειμένου να αναζωογονηθεί και να προασπιστεί η πολυμέρεια, η ΕΕ πρέπει να συμβάλει στη διατήρηση και τη λειτουργία των πολυμερών θεσμών και διεθνών οργανισμών, επιδιώκοντας παράλληλα βαθύτερη συνεργασία με ομόφρονες εταίρους με σκοπό να υπερασπιστεί τις αξίες και τα συμφέροντά της· λαμβάνοντας υπόψη ότι οι συνασπισμοί αυτοί θα αλλάζουν ανάλογα με τα ζητήματα και δεν θα πρέπει να υπονομεύουν τους υφιστάμενους θεσμούς· λαμβάνοντας υπόψη ότι η ΕΕ θα πρέπει να προσπαθήσει να οικοδομήσει ανοικτούς συνασπισμούς και όχι κλειστές λέσχες· λαμβάνοντας υπόψη ότι η ΕΕ πρέπει να βρει νέους τρόπους συνεργασίας με χώρες του παγκόσμιου Νότου, ενεργώντας επί ίσοις όροις, ως ισότιμος εταίρος·
ΙΕ.
λαμβάνοντας υπόψη ότι η κλιματική αλλαγή και η πανδημία της COVID-19 έχουν καταδείξει την παγκόσμια σημασία και την πολιτική υπεροχή των παγκόσμιων δημόσιων αγαθών, όπως, μεταξύ άλλων, της πρόσβασης στην υγεία, του καθαρού αέρα και του νερού, της τροφής και άλλων πόρων, της εκπαίδευσης, της τεχνολογίας και του κυβερνοχώρου, η πρόσβαση στα οποία πρέπει να πραγματοποιείται με ασφάλεια, αξιοπιστία και χωρίς αποκλεισμούς· λαμβάνοντας υπόψη ότι η πανδημία της COVID-19 μάς υπενθύμισε ένα προφανές γεγονός: απέναντι σε μια πανδημία, η αλυσίδα υγειονομικής ασφάλειας είναι τόσο ισχυρή όσο και το πιο αδύναμο σύστημα υγείας· λαμβάνοντας υπόψη ότι η νόσος COVID-19 αποτελεί απειλή για τους ανθρώπους και τις οικονομίες παντού· λαμβάνοντας υπόψη ότι η πρόσβαση σε παγκόσμια δημόσια αγαθά και σε πολιτικές αντιδράσεις με στόχο την τυποποίηση και την επέκταση της εν λόγω πρόσβασης στις χώρες και τις κοινότητες απαιτεί παγκόσμια συνεργασία όσον αφορά τους στόχους, τα ελάχιστα κοινά πρότυπα και την ενεργό στήριξη των πλέον ευάλωτων χωρών και κοινοτήτων· λαμβάνοντας υπόψη ότι αυτό απαιτεί ένα αποτελεσματικό πολυμερές θεματολόγιο επικεντρωμένο στα παγκόσμια δημόσια αγαθά και τις δομές διακυβέρνησης που ενισχύουν την πρόσβαση σε αυτά τα αγαθά· λαμβάνοντας υπόψη ότι ο αποτελεσματικός πολιτικός διάλογος, η συνεργασία και η επίτευξη αποτελεσμάτων όσον αφορά την πρόσβαση σε παγκόσμια δημόσια αγαθά δεν μπορούν και δεν πρέπει να αποσυνδεθούν σε καμία περίπτωση από την προώθηση και την προστασία των θεμελιωδών δικαιωμάτων και της αξιοπρέπειας, καθώς και την ενδυνάμωση όλων των ανθρώπων, ιδίως των πιο ευάλωτων· λαμβάνοντας υπόψη ότι η πανδημία της COVID-19 κατέδειξε τη σημασία του έργου του ΠΟΥ και της ικανότητας του ΠΟΥ να διαχειρίζεται γρήγορα και αποτελεσματικά την ανταπόκριση στην πανδημία, φέρνοντας παράλληλα στο φως ανησυχίες, όπως απόπειρες παρέμβασης και χειραγώγησης των δράσεών του για τον σκοπό αυτόν·
ΙΣΤ. λαμβάνοντας υπόψη ότι η τρομοκρατία εξακολουθεί να αποτελεί μία από τις σοβαρότερες απειλές για τη διεθνή ειρήνη και ασφάλεια·
ΙΖ. λαμβάνοντας υπόψη ότι η αυξανόμενη διεκδικητικότητα των αυταρχικών και ολοκληρωτικών καθεστώτων και μη φιλελεύθερων κυβερνήσεων σε πολυμερή φόρουμ και διεθνείς οργανισμούς, μεταξύ άλλων μέσω προσπαθειών αποδυνάμωσης και αναδιατύπωσης των διεθνών κανόνων, και της έντονης συμμετοχής τους στη διαχείριση και τη λήψη αποφάσεων των σχετικών διεθνών οργανισμών και πολυμερών φόρουμ, μπορεί να οδηγήσει σε ασύμμετρες, λιγότερο αποτελεσματικές και μεροληπτικές πολιτικές αντιδράσεις, σε εξάλειψη των ισότιμων όρων ανταγωνισμού για όλα τα μέλη της διεθνούς κοινότητας, και σε πολύ ασθενέστερη δέσμευση της διεθνούς κοινότητας για την προάσπιση και την προώθηση των οικουμενικών αξιών και των οικουμενικών δικαιωμάτων· λαμβάνοντας υπόψη ότι τα ατομικά θεματολόγια, οι μονομερείς δράσεις και η έλλειψη δέσμευσης και στήριξης προς πολυμερείς λύσεις μπορούν να υπονομεύσουν περαιτέρω την πολυμέρεια ως βασική οργανωτική αρχή για την αντιμετώπιση διακρατικών προκλήσεων· λαμβάνοντας υπόψη ότι, στο πλαίσιο αυτό, είναι σημαντικό να επιβεβαιωθεί η αξία της βασισμένης σε κανόνες διακυβέρνησης, της διεθνούς συνεργασίας, της δέσμευσης για τα θεμελιώδη δικαιώματα και των πραγματικά ισότιμων όρων ανταγωνισμού για όλα τα μέλη της διεθνούς κοινότητας· λαμβάνοντας υπόψη ότι οι σχετικοί διεθνείς οργανισμοί και πολυμερή φόρουμ θα είναι καίριας σημασίας για την επίτευξη αυτών των στόχων· λαμβάνοντας υπόψη ότι οι στόχοι αυτοί όχι μόνο θα επιτρέψουν αποτελεσματικότερο θετικό πολιτικό αντίκτυπο στις παγκόσμιες προκλήσεις, αλλά και θα περιορίσουν και θα αποτρέψουν τον κίνδυνο συγκρούσεων·